Тое, чаго чакалі доўгіх дзевяць гадоў, урэшце адбылося: у Мінску сабраліся лепшыя лялечнікі свету, каб на дзесяці мовах расказаць аб тым, якімі шляхамі сёння развіваецца еўрапейскі тэатр лялек. На V Беларускім міжнародным фестывалі тэатраў лялек было паказана 24 спектаклі знакамітых калектываў. Яны яшчэ раз пацвердзілі ходкае на пачатку новага тысячагоддзя меркаванне: гэты адметны від мастацтва цяпер значна апярэджвае драму ў пошуках новых сродкаў выразнасці, з дапамогай якіх раскрываецца шматаблічная тэма існавання чалавека ў сучасным свеце.